runetrust/blame-folketinget-dk huggingface dataset:
Benny Engelbrecht (S), 2023-09-07:
Det eneste, jeg har hørt Det Konservative Folkeparti sige, som man ønsker at tage med til forhandlingerne, altså som jeg har hørt fru Mette Abildgaard sige – det kan godt være, at det ikke er noget, I har fået koordineret internt i partiet, så det kan være, at dette kommer som en nyhed for hr. Rasmus Jarlov – er noget med skilsmissehjælp til familier, og det kunne da være meget rart at vide, om det var noget, som Konservative bringer med ind i forhandlingerne.
For det skal da ikke være nogen hemmelighed, at vi selvfølgelig lytter til, hvad der bliver sagt, og i givet fald også forbereder os på det.
Rasmus Jarlov (KF), 2023-09-07:
Ligesom sidste år møder vi konstruktivt op med egne forslag til, hvad vi kan få ind i finansloven, og for at vi kommer med i en finanslovsaftale, kræver det selvfølgelig, at der bliver taget hensyn til de ting.
Det er klart, at det er svært, når regeringen som udgangspunkt kun har 500 mio. kr. til forhandling, men det kan også godt være, at vi kan rykke regeringen på det, og så kan det være, at der kan være noget mere at forhandle om.
Det kunne også være, at vi kunne finde ud af at skaffe nogle flere penge, f.eks. ved at afskaffe noget bureaukrati.
Så kunne det også være, at vi bedre kunne møde hinanden.
Det er lidt svært lige at svare på, fordi det sådan er uspecifikt, hvad det er, fru Mette Abildgaard har nævnt.
Men jeg vil sige, at jeg ikke har nævnt alt i min tale, som vi kommer med til finanslovsforhandlingerne.
Vi kommer med et konkret udspil, og det kommer vi også til at sende til hr. Benny Engelbrecht, og så kan man se, præcis hvad det er, vi gerne vil have med.
Hvis det er noget meget konkret, jeg skal tage stilling til om kommer med,
skal det lige nævnes, præcis hvad det er, for jeg har ikke alt, hvad fru Mette Abildgaard har sagt af kloge ting den seneste uge, i hukommelsen.
Benny Engelbrecht (S), 2023-09-07:
Jeg vil faktisk gerne starte med at kvittere for, at Det Konservative Folkeparti lægger op til at møde konstruktivt op til forhandlingerne.
Der var et intermezzo ved sidste finanslovsforhandling, og man kan sige, at der nok er grænser for, hvor konstruktivt det var.
Nuvel, jeg hører det som en fremstrakt hånd.
Sådan skal det også tages imod herfra.
Jeg er lidt i tvivl om, hvad det er for nogle prioriteringer, Konservative så kommer med, bl.a. fordi jeg i medierne op til finanslovsdebatten her har hørt meldinger fra f.eks. fru Mette Abildgaard om ting, man ønsker at tage med til finanslovsforhandlingerne, men som ikke er nævnt fra talerstolen her.
Så for at være på den helt sikre side skal jeg egentlig bare høre, om det er udtryk for ønsker fra Konservative, eller om det er udtryk for en enkelt persons holdning.
Malte Larsen (S), 2023-09-07:
Jeg vil komme med den bemærkning at sige tak for at dele partiets overvejelser med os, og vi glæder os selvfølgelig til de forhandlinger.
Morten Messerschmidt (DF), 2023-09-07:
Det er enormt strabadserende ikke at kunne få sine ting afklaret i retsvæsenet.
Det har jeg selv prøvet.
Jeg trak rundt med en sag i 7 år og ved jo, at der er mange derude, som oplever det samme, og det er ødelæggende, både for ens mentale og fysiske velbefindende.
Så jeg kan kun kvittere for, at der nu bliver afsat penge til at få hele den sagspukkel afviklet.
Der er jo også mange ting, vi kan gøre i forhold til måske at skabe et mere effektivt system, uden at det nødvendigvis behøver at koste så mange penge.
Vi kunne se på, om måske pensionerede dommere – apropos det med at bruge seniorerne – kunne spille en rolle, i forhold til når man skal have noteret sine testamenter og den slags, så det ikke behøver at være dommere, der så kunne sidde og dømme i en rigtig retssag.
Malte Larsen (S), 2023-09-07:
Også herfra er der en kvittering for talen.
Jeg var glad for at høre, at initiativet og bolden selvfølgelig ligger hos regeringen, og jeg vil så gerne høre lidt om ordførerens tanker omkring det løft, der ligger i regeringens forslag, af domstole, politi og anklagemyndighed og om en reserve til bandepakken og om, hvilke tanker ordføreren så gør sig om det, og om ordføreren eventuelt støtter op om det projekt.
Morten Messerschmidt (DF), 2023-09-07:
Jamen det kan jeg fuldstændig bekræfte.
Vi betragter psykiatrien som et af de virkelig underprioriterede områder i sundhedsvæsenet.
Det andet var så migration og grænsekontrol.
Så det er virkelig noget, der er højt oppe på vores dagsorden.
Så vi kommer meget gerne, den dag sundhedsministeren måtte sende en invitation.
Maria Durhuus (S), 2023-09-07:
Jeg har det sidste halve år samlet virkelig meget data på alkoholområdet.
Vi kan drikke kaffe, og så vil jeg gerne fortælle om det, men tilbage til psykiatrien
Der er sket nye forfærdelige ting i psykiatrien, og vi ser, at flere og flere står og kalder på hjælp, ikke kun børn og unge, men også de voksne og de kronisk og meget alvorligt syge.
Så det var et spørgsmål, der gik på, om ordføreren stadig væk er klar på at sætte sig ved bordet.
Morten Messerschmidt (DF), 2023-09-07:
Det forventer jeg mig meget af.
Jeg skrev faktisk lige til ministeriet i dag.
Her i dag, da vi havde debatten, kom jeg til at tænke på, hvad søren der egentlig er sket med den bevilling, og jeg venter nu så spændt på at høre, hvor vi er.
For der er rigtig, rigtig mange danskere – det tal, jeg lige husker, er 400.000 – som enten direkte eller indirekte er i berøring med alkoholisme, og de fortjener langt bedre hjælp.
Mange bliver bare spist af med en antabuskur, og det er desværre ikke særlig ofte tilstrækkeligt.
Jeg må tillade mig at sige, at udgangspunktet jo er, at regeringen ligesom har bolden; det er der, udspillet så også skal komme fra, både i forhold til hvad det så indholdsmæssigt skal være og hvor meget det økonomisk skal være.
I den finanslov, jeg talte om tidligere, fik vi 14 mio. kr., tror jeg, ind til de her Headspaceorganisationer, som er rundtomkring i hele landet, og som jeg har været ude at besøge, og som gør rigtig meget for unge mennesker, der jo desværre venter på at komme ind i det rigtige system, fordi der ikke er ressourcer til det.
Så vi gør, hvad vi kan, men jeg er fuldstændig enig med ordføreren i, at det er et vigtigt og desværre underprioriteret område.
Maria Durhuus (S), 2023-09-07:
Det er virkelig, virkelig noget, vi ser frem til at følge.
Jeg vil også gerne kvittere for det stærke fokus, ordføreren sætter på ældrepolitikken.
I forlængelse af talen er jeg dog interesseret i at spørge, hvor Dansk Folkeparti og ordføreren står i forhold til de kommende forhandlinger og implementeringen af den der store, forkromede psykiatriplan.
Jeg hører ikke rigtig noget om psykiatrien i ordførerens tale, og jeg er jo bekymret for en psykiatri, der i den grad er skåret ind til benet, hvor meget, meget alvorligt syge mennesker står og kalder på noget hjælp.
Morten Messerschmidt (DF), 2023-09-07:
Det lyder som en utrolig spændende eksercits.
Det vil jeg gerne gå ind i.
Der er jo mange udfordringer, som transcenderer alle aldersgrupper.
Tag f.eks. ensomhed, som er et enormt stort problem og et voksende problem, og hvor man så fjerner særpuljen til bekæmpelse af ensomhed.
Altså, det er jo noget, som kan ramme, uanset hvor i livet man er, og skal der så den samme indsats til, når man er fyldt 80 år, eller når man er 40 år
Det kan godt være, det ikke er sådan.
Sascha Faxe (ALT), 2023-09-07:
Det anerkender jeg, og jeg er enig.
Lad os måske kalde det noget andet, men spørgsmålet er, om Dansk Folkeparti kunne være med til, at vi begynder at åbne en snak om, hvordan vi simpelt hen skiller tingene ad, så vi netop kan adressere det mere præcist og tale om, hvilken alder det handler om, altså om det er seniorer, om det er ældre over 80 år, så vi simpelt hen bare har en samtale, hvor vi får skabt en mere klar politik, så vi her bliver mere tydelige i, hvad det er, vi taler om.
For så kan vi meget nemmere gå ind og sige, at der simpelt hen ikke er penge nok til plejepolitik.
Morten Messerschmidt (DF), 2023-09-07:
Der kan sagtens være nogle over 80 år, der ikke føler sig som ældre, men her vælger jeg altså lige at slå en streg i sandet.
Så har vi jo en gruppe, som jeg sådan prøver at betegne som seniorer.
Så jeg er jo meget enig i, at folk skal ses på individuelt, og det gælder i øvrigt i alle dele af livet.
Men det, som bekymrer os, især lige her i forhold til finansloven, er de her meget voldsomme nedskæringer over for dem, der er plejekrævende, og så de mange, som efterhånden virkelig har svært ved at få folkepensionen til at slå til.
Tak, og det er bestemt gensidigt.
Thomas Skriver Jensen (S), 2023-09-07:
Tak for det, og tak for talen.
Jeg synes, den var god, og så synes jeg, det er rart at høre om fokus på et emne, som vi snakker for lidt om herinde, nemlig handicappolitik.
Der er behov for, at vi diskuterer meget mere, hvordan mennesker med et handicap kan tage en uddannelse og i sidste ende forhåbentlig også komme ud på arbejdsmarkedet.
Det vil jeg bare kvittere for; jeg synes, det er rigtig godt at Dansk Folkeparti har det fokus.
Jeg bliver så bare en lille smule bekymret, når vi snakker offentlig administration, og om vi kan gøre den noget mindre, samtidig med at vi skal have flere handicappede med, for det begreb er virkelig, virkelig bredt.
Altså, det omfatter jo alt lige fra mellemledere til socialrådgivere, som jo nok vil være dem, der skal være den hjælpende hånd, hvis vi skal lykkes med at få flere handicappede i arbejde.
Så kunne hr. Morten Messerschmidt være en lille smule konkret, med hensyn til hvad det er, vi skal have gjort mindre, og om vi måske i virkeligheden skulle have nogle flere af de faggrupper, som vil have positiv betydning, eksempelvis for folk med handicap?
Peder Hvelplund (EL), 2023-09-07:
Nu nævnte fru Christina Olumeko jo, at Alternativet var drømmere.
Når vi ser på hele spørgsmålet omkring klimahandling, kunne man jo også godt tro, at regeringen faktisk var drømmere.
For det er jo kun drømmene, man kommer sovende til, og når det handler om konkret klimahandling, er det jo ikke meget, vi ser fra regeringens side.
I hvert fald er det jo lidt paradoksalt, at der er en regering, som taler om, at klimahandling ikke må føre til at øge uligheden, når vi samtidig ved, at det, der vil få uligheden til at eksplodere, både på globalt plan, men også geografisk og socialt, er manglende klimahandling.
Derfor vil jeg godt spørge ordføreren, om ordføreren egentlig med de initiativer, der nu er lagt frem fra regeringens side på klimaområdet, føler sig forvisset om, at det er regeringens ambition at kunne leve op både til 2025-målet, men også 2030-målet og også målet om at få et emissionsfrit samfund?
For når jeg ser det, der er lagt på bordet, har jeg i hvert fald personligt min tvivl, i forhold til at det kan opnås.
Så hvad er Alternativets opfattelse af det, regeringen lægger frem i finanslovsforslaget?
Er det noget, der kan forvisse os om, at regeringen har ambitioner om at nå både 2025-målet og 2030-målet, og tror ordføreren, at regeringen har de ambitioner?
Morten Messerschmidt (DF), 2023-09-07:
Ja, altså vi foreslår at bruge af råderummet.
Hr. Lars Boje Mathiesen kan jo se i finanslovsforslaget, at råderummet i de kommende år er anselig højere end de 8 mia. kr., som han med sin lommeregnermetode har regnet sig frem til.
Så det er der dækning for i råderummet, heldigvis.
Lars Boje Mathiesen (UFG), 2023-09-07:
Vil de 5 pct. i pension så være i et finanslovsforslag, som kommer i år, og som der så er finansiering på?
Morten Messerschmidt (DF), 2023-09-07:
Det ved hr. Lars Boje Mathiesen jo godt.
Jeg har skrevet til ham inde på hans hjemmeside, og det er jo der, han bruger det meste af sin tid, så det ved han da udmærket godt.
Altså, vi har nedsat en arbejdsgruppe, som kommer hen over efteråret, måske over nytår eller sådan et eller andet, med en 2035-plan fra Dansk Folkepartis side.
Men det er netop for at sige: Jamen vi vil godt vise en økonomisk ansvarlighed.
Og når vi fremsætter forslag her i Folketingssalen, bare lige for en ordens skyld, så er der jo selvfølgelig anvist finansiering.
Lars Boje Mathiesen (UFG), 2023-09-07:
Ældremilliarden, værdighedsmilliarden – jeg ved ikke, hvem der var finansminister dengang, men de har åbenbart snøret DF lidt.
For den måde, kommunerne gjorde det på, var, at når de så fik pengene ud til ældre, skulle man jo bevise, at man brugte dem på de ældre.
Men så satte man bare et effektiviseringskrav op på, hvad der svarer til det, så pengene alligevel gik ind i bunken, som kommunerne så havde at råde over, som de gør.
Så det er også derfor, jeg vil advare meget imod, at man bare vil kompensere en til en, når kommunerne vil skære på ældreområdet, for alt det, kommunerne skal spare i det år, bliver så lagt over på ældreområdet.
Det bliver de kompenseret for herindefra, så de kan spare på de andre områder.
Så jeg vil meget, meget advare imod, at man går ned ad den sti, for det vil kommunerne altså bruge.
Jeg kunne godt tænke mig at spørge ind til de 5 pct. i pension.
Det kan være et fuldstændig validt politisk ønske at have.
Min høkerregning siger, det koster ca. 7-8 mia. kr., når vi bruger 154 mia. kr. på folkepension.
Hvornår kommer der en økonomisk plan, hvor vi helt præcist konto til konto kan se, hvordan alle de her forslag, som kan være fuldstændig valide, også er finansieret?
Jeg forstår godt det med Djøf og sådan nogle ting, men det skal altså være konkret.
Morten Messerschmidt (DF), 2023-09-07:
Jeg beklager, hvis jeg misforstod det.
Altså, det er jo Djøf, der er ved at æde sig ind på velfærdskronerne.
Det er jo det, der sker, og vi ser det i alle sammenhænge.
Vi har også lige set en departementschef blive sendt hjem, men nu sidder han ovre i et andet ministerium og får det samme i løn med cheftillæg, selv om han ikke længere er chef for nogen som helst.
Det er jo dybt forargeligt med hele den aftale, der ligger mellem KL og Djøf, i forhold til folk, der skal have gyldne håndtryk og den slags ting.
Så jeg er meget enig i, at det er der, skoen trykker, og at det er der, man er nødt til at vende tilbage til et niveau, i hvert fald a la 2019 eller 2016.
Men de penge, vi bruger på det, er anselige summer.
Thomas Skriver Jensen (S), 2023-09-07:
Det tror jeg egentlig ordføreren har ret i, og jeg synes også, det er en god pointe, men det var bare ikke helt det, jeg spurgte om.
For der kan jo godt være behov for en håndholdt indsats fra eksempelvis en socialrådgiver, hvis et menneske med handicap skal få fodfæste på arbejdsmarkedet og rent faktisk blive der og også blive en del af det kollegiale fællesskab.
Jeg mener måske ikke nødvendigvis, at vi skal have socialrådgivere til at lave alle mulige andre ting end det, en socialrådgiver er bedst til at lave, men det kan godt være, at der er nogle andre faggrupper, og det kunne eksempelvis være mellemledere med en lang videregående uddannelse, som vi skal have nogle færre af.
Det var det, mit spørgsmål gik på, og ikke på det andet.
Morten Messerschmidt (DF), 2023-09-07:
Helt konkret har vi et forslag om, at alle hjælpemidler til handicappede eller ældre, som koster mindre end 5.000 kr., skal være undtaget fra visitation.
Det har vi fremført i hvert fald al den tid, jeg har været formand for Dansk Folkeparti, men givetvis også før.
For det er jo håbløst, at man har socialrådgivere, sygeplejersker, sosu-assistenter og andre til at sidde og vurdere, om fru Hansen nu har brug for en støttestrømpe, et forhøjet toiletsæde, en krykkestok, eller hvad ved jeg.
Jeg tror ikke, at der er ret mange ældre eller handicappede, der sådan hamstrer helt vildt af den slags hjælpemidler, og det er jo heller ikke det, der vælter kommunekassen.
Så lad os spare på det administrative niveau, og så lad de folk komme ud at lave noget, som har en borgernær relevans, i stedet for bare at sidde bag et excelark.
Sascha Faxe (ALT), 2023-09-07:
I Alternativet ligger livsværdien i den sidste del af livet os også meget på sinde, så jeg har været rigtig glad for mange af de ting, som ordføreren har sagt.
Når man bruger ordet ældrepolitik, ligger der hos os en bekymring for, at det er en stor pærevælling, så man, når man stikker hånden ned i det, tager noget forskelligt ud.
Nogle taler om pension, nogle taler om pleje, nogle taler om motion, nogle taler om livsværdi, når vi taler om ældrepolitik, og det er nok især her i Folketinget.
For min erfaring er, at de ude i kommunerne er blevet meget bedre til at skille det ad, og at de taler om en decideret pleje- og omsorgspolitik i deres områder.
Jeg er fyldt 50 år, og jeg har adgang til en seniorbolig, og jeg er en del af ældrepolitikken.
Altså, der er nogle uklarheder i det.
Så jeg kunne godt tænke mig at høre, om Dansk Folkeparti sammen med Alternativet kunne være med til, at vi simpelt hen opfordrede regeringen til, at vi skiller plejepolitikken og den mere overordnede ældrepolitik ad, så vi faktisk kan tage en seriøs samtale om den plejepolitik, som vi hører meget af talen handler om, og gå i kødet på de behov, der er der.
Morten Messerschmidt (DF), 2023-09-07:
Altså, Dansk Folkeparti stod f.eks. fadder til ældrechecken i samme periode, som vi lavede velfærdsforliget, altså velfærdsforliget, som er, vil jeg tillade mig at sige, fundamentet for den stærke økonomi, Danmark har i dag.
Så det kan sagtens gå hånd i hånd, at man som et borgerligt parti selvfølgelig siger, at hvis der er råd til det og overskud i statskassen, skal de penge tilbage til borgerne, men at velfærden også skal følge med.
Når jeg f.eks. peger på omfanget af administrativt personale, er det, fordi det i omfang er eksploderet i de her år.
Altså, vi taler om, at hvis man bare går tilbage til 2019-niveau, kan vi spare 8 mia. kr. og i øvrigt frigive 11.500 folk til arbejdsmarkedet.
Samira Nawa (RV), 2023-09-07:
Det her med at give kommunerne friere rammer er noget, der står højt på Radikale Venstres liste.
For i dag er det sådan, at vi lægger en meget stram lovgivning ud over kommunerne.
Her fra Christiansborg sætter vi en række regler og rammer op, som kommunerne skal leve op til.
Frihed og større frihedsgrader er meget bedre både for de enkelte institutioner, men så sandelig også for de enkelte kommuner.
Christina Olumeko (ALT), 2023-09-07:
Tak til ordføreren for en rigtig fin tale med nogle overvejelser, som Alternativet også deler.
Jeg vil gerne spørge til det her med kommunernes økonomi og regionernes økonomi, som ordføreren også rigtig fint kom ind på.
Jeg kan se i et udspil, Radikale tidligere har udgivet, at Radikale gerne ser, at kommunerne får friere rammer til selv at sætte deres skatteregulering, som jo i dag er meget begrænset af budgetloven.
Jeg vil bare spørge, om ordføreren kan uddybe, hvilke andre eventuelle lempelser Radikale gerne ser vi laver af budgetloven.
Benny Engelbrecht (S), 2023-09-07:
Men det er jo nu, kommunerne skal lave deres budgetter.
Havde Radikale Venstre så foretrukket, at man havde ventet med at meddele, at man havde muligheden for at kunne øge de midler, som bliver sendt ud, til efter man havde afsluttet finanslovsforhandlingerne og med den endelige finanslov vedtaget, altså i december?
Eller er det trods alt at foretrække, at man nu, hvor man står midt i selve budgetprocessen, får at vide, at man får de her ekstra midler?
Samira Nawa (RV), 2023-09-07:
Nej, det var ganske forkert taget ned.
Som nævnt er jeg ret sikker på, at de penge falder på et tørt sted ude hos både kommuner og regioner.
Men når der både bliver sparet og givet, giver man jo med den ene hånd og tager med den anden hånd, og det er den oplevelse omkring processen, som jeg er ret overbevist om gør vores kommunale og regionsrødder rundtomkring i landet frustrerede, og det er det, jeg peger på.
Der er mange steder, hvor det er svært at leve op til de lovmæssige krav, som vi stiller herindefra.
Benny Engelbrecht (S), 2023-09-07:
Når fru Samira Nawa problematiserer det, at der er tilført ekstra midler til kommuner og regioner, så har jeg egentlig to spørgsmål i forhold til det.
Det ene er: Anerkender ordføreren, at den økonomiske situation her under inflationen har ændret sig, siden man forhandlede kommuner og regioners økonomi og frem til nu?
Det, vi kan se, er, at inflationen heldigvis er faldet mere, end vi havde frygtet.
Det andet er: Mener ordføreren så, at vi dermed ikke skal tilføre disse ekstra midler?
Er det det, udsagnet går på?
Samira Nawa (RV), 2023-09-07:
Jeg vil ikke sætte et milliardbeløb på, men vi er jo nødt til at tage det alvorligt, når man sidder ude i kommuner og regioner og skal spare på noget af det, der er kernevelfærden.
Vi er jo nødt til at tage det alvorligt, når det er forebyggelse, der bliver sparet på.
Der synes vi jo i Radikale Venstre, at det er noget af det, der skal prioriteres, og det skal også afspejles i de rammer, vi sætter her fra Christiansborg, sådan at man på sigt, altså hvis vi i kommunerne kan prioritere mere forebyggelse, måske kan spare på behandlinger senere hen.
Lars Boje Mathiesen (UFG), 2023-09-07:
Det tror jeg mange kan være enige om.
Men hvad med selve størrelsen?
Der er forskel på, om det dækker det demografiske træk eller det går langt videre end det demografiske træk.
For det er jo også spørgsmålet om, hvordan politikken bliver lagt frem de næste par år.
Vi kigger jo ind i nogle meget, meget lave væksttal for Danmark.
Og det vil sige, at kagen altså ikke bliver bagt ret meget større, men andelen skal jo fordeles.
Så det er derfor, jeg spørger til, hvor stor en andel af det demografiske træk, der skal ud.
Eller er det mere end det demografiske træk, som Radikale gerne vil have ud?
Samira Nawa (RV), 2023-09-07:
Tak for spørgsmålet, for det er jo noget af det, der rigtignok har fyldt i debatten i dag.
Jeg synes, det er ærgerligt, og det, jeg hører fra det kommunale bagland, som vi har i Radikale Venstre, er, at man har en kommuneaftale, lukker en økonomiaftale med kommunerne; der er tale om besparelser, og så går de i gang med opgaven, og så kommer der efterfølgende 1 mia. kr.
Jeg er sikker på, at den falder på et tørt sted hos både kommuner og regioner.
Så jeg havde gerne set, at det var anderledes.
Lars Boje Mathiesen (UFG), 2023-09-07:
Jeg vil forsøge at få svar på noget af det, som ordføreren ikke lige nævnte.
Altså, mener man, at det nuværende kommuneaftaleniveau er passende?
Er det for højt, er det for lavt?
Man kan jo selv vælge, om det er milliardbeløbet eller det demografiske træk, eller hvad man gerne vil henvise til.
Det er bare et opfølgende spørgsmål til, hvordan man ser det i Radikale Venstre.
Benny Engelbrecht (S), 2023-09-07:
Tak til hr. Morten Messerschmidt for talen – en engageret tale med spændende tanker i forhold til at få sikret, at endnu flere får fodfæste på arbejdsmarkedet.
Det er jo velkendt, at der er mange danskere, der har fået et godt fodfæste på arbejdsmarkedet inden for de senere år, flere hundrede tusinde, faktisk, og det er en af grundene til, at vi også kan se et råderum, der stiger frem mod 2030, og det er jo sådan set enormt positivt.
Så de er alle gode forslag ligesom det gode forslag, der kom med i sidste års finanslov, om ældre og deres fodfæste på arbejdsmarkedet – rigtig spændende.
Nu er det jo sådan, at der faktisk er sat en retning for den forhandlingsreserve, der ligger.
Jeg skal egentlig bare høre, om det også er en retning, som Dansk Folkeparti kan se sig i.
Trine Pertou Mach (EL), 2023-09-07:
Tak for svaret.
Det var jo et meget ærligt og ordentligt svar også.
Jeg tror, at i teorien vil vi vel alle sammen gerne have, at borgere kan betale mindre i skat, hvis det er, at det stadig væk kan løbe rundt for velfærdssamfundet.
Men hvis man kigger på tallene, selv for det meget store råderum, der er lige nu; hvis man ser på, hvad der skal udmøntes i forhold til forsvar, og hvad der skal udmøntes på det grønne område; og hvis man ser på det kolossale efterslæb – og det er i virkeligheden det, der er det interessante – der er i velfærdssamfundet, bliver det så i virkeligheden ikke en lidt mere, hvad kan man sige, teoretisk vilje til at indgå aftaler om skattelettelser, samtidig med at man er blå bloks bløde hjerte, altså når man kigger på, hvor stort efterslæbet rent faktisk er?
Og er det ikke rigtigt, at det efterslæb bør håndteres, før man begynder på at hælde penge tilbage ud af statskassen?